長蘆阻風
作者：彭汝礪
朝代：宋

paragraphs: 縱目江南路，繫船淮上村。
長蘆雲作陣，高柳石爲根。
浪逐江風急，潮連海水渾。
雪霜千騎散，鉦鼓萬兵屯。
蒲藻魚游處，泥沙鳥篆痕。
參差鄰畫舫，咫尺想空門。
貝葉有秘語，韋編無近言。
漫瞻雙去翼，空飾兩朱轓。
好在彌天釋，何如炙輠髠。
濁清羅酒斝，南北看風幡。
敬信無非事，精微詎可論。
孤忠天未棄，尚合辱垂恩。